钦定古今图书集成/理学汇编/学行典/第293卷 > 荀子 > 《荣辱篇》
## 钦定古今图书集成/理学汇编/学行典/第293卷 > 荀子 > 《荣辱篇》

“材性、知能，君子小人一也。好荣恶辱，好利恶害，是君
子小人之所同也，若其所以求之之道则异矣。小人
也者，疾为诞而欲人之信己也，疾为诈而欲人之亲
己也，禽兽之行而欲人之善己也，虑之难知也，行之
难安也，持之难立也，成则必不得其所好，必遇其所
恶焉。故君子者信矣，而亦欲人之信己也；忠矣，而亦”
欲人之亲己也；修正治辨矣，而亦欲人之善己也。虑
之易知也，行之易安也，持之易立也，成则必得其所
好，必不遇其所恶焉。是故穷则不隐，通则大明，身死
而名弥白。小人莫不延颈举踵而愿曰：“知虑材性固
有似贤人也。”夫不知其与己无以异也，则君子注错
之当，而小人注错之过也。故熟察小人之知能，足以
知其有馀，可以为君子之所为也。譬之越人安越，楚
人安楚，君子安雅，是非知能材性然也，是注错习俗
之节异也。仁义德行，常安之术也，然而未必不危也。
污僈突盗，常危之术也，然而未必不安也。故曰：“君子
道其常，而小人道其怪。”